b'\n_START_ARTICLE_\nAbwehr\n_START_PARAGRAPH_\nAbwehr (Amt Ausland-Abwehr), je obavje\xc5\xa1tajna slu\xc5\xbeba Vrhovnog zapovjedni\xc5\xa1tva oru\xc5\xbeanih snaga nacisti\xc4\x8dke Njema\xc4\x8dke i zajedno s Reichssicherheitshauptamt (RSHA) najzna\xc4\x8dajniji faktor obavje\xc5\xa1tajno-sigurnosnog sistema Tre\xc4\x87eg Reicha. U odnosu na Odjeljenje za strane vojske (Fremde Heere), Vrhovnog zapovjedni\xc5\xa1tva kopnene vojske (OKH) i njegove obavje\xc5\xa1tajno-izvi\xc4\x91a\xc4\x8dke organe postrojbi, Abwehr se javljao kao centralna, strategijska i vojno-obavje\xc5\xa1tajna institucija sa osnovnim zadatkom da u inozemstvu organizira i provodi subverzivna djelovanja naj\xc5\xa1ireg obujma. Nastala je spajanjem Odjeljenja na inozemstvo (Ausland) i Obranu (Abwehr) pri Ministarstvu obrane. Prvo odjeljenje se bavilo odr\xc5\xbeavanjem veze izme\xc4\x91u vojske i vanjskih poslova, drugo obavje\xc5\xa1tajnom djelatno\xc5\xa1\xc4\x87u. Dva su zapovjednika vodila Abwher za vrijeme Hitlerove vlasti, prvi je bio kontraadmiral Konrad Patzig, kojega je 1. sije\xc4\x8dnja 1935. godine naslijedio viceadmiral Wilhelm Canaris.\n_START_SECTION_\nDjelovanje Abwehra na podru\xc4\x8dju Jugoslavije\n_START_PARAGRAPH_\nObavje\xc5\xa1tajno-subverzivnu aktivnost prema Jugoslaviji Abwehr intenzivira naro\xc4\x8dito poslije Anschlussa. Iz svojih centara u Be\xc4\x8du, Grazu i Klagenfurtu, organi Abwehra uspostavljaju veze sa mnogim pripadnicima njema\xc4\x8dke narodnosti (folksdoj\xc4\x8deri) u zemlji. Me\xc4\x91u njima stvaraju brojnu i dobro organiziranu mre\xc5\xbeu, opskrbljuju ih radio-stanicama i oru\xc5\xbejem, te pripremaju za sabota\xc5\xbeno-diverzantske akcije. Punktovi Abwehra u Austriji posjedovali su, izme\xc4\x91u ostaloga i karakteristike cjelokupne radio mre\xc5\xbee u Jugoslaviji, \xc5\xa1to im je omogu\xc4\x87avalo neometano pra\xc4\x87enje radio poruka. Ast u Be\xc4\x8du bio je u stalnoj vezi sa tajnom skupinom, tzv. Organizacijom Jupiter, koju je Abwehr II organizirao u Jugoslaviji. Bila je sastavljena uglavnom od doma\xc4\x87ih nijemaca. \xc4\x8clanovi organizacije imali su zadatak da organiziraju obavje\xc5\xa1tajnu mre\xc5\xbeu za potrebe Abwehra, vr\xc5\xa1e diverzije i sabota\xc5\xbee. U vrijeme agresije njema\xc4\x8dke vojske na Jugoslaviju zauzmu posebno va\xc5\xbene objekte na pravcima prodora njema\xc4\x8dkih jedinica, izvode oru\xc5\xbeane prepade na jugoslavensku vojsku, preuzimaju vlast, \xc5\xa1ire defetizam i paniku i sl._NEWLINE_Centar Abwhehra u Jugoslaviji nalazio se u njema\xc4\x8dkom veleposlanstvu u Beogradu. Uspostavio je veze i s mnogim politi\xc4\x8darima te vojnim i privrednim du\xc5\xbenosnicima vladaju\xc4\x87eg re\xc5\xbeima, \xc5\xa1to je olak\xc5\xa1alo izvo\xc4\x91enje op\xc4\x87ih planova nacisti\xc4\x8dke Njema\xc4\x8dke u pripremanju agresije i u toku Travanjskog rata. Pored toga, Abwehr II formirao je i nekoliko Brandenburg jedinica, od kojih je jedna zauzela \xc4\x90erdap, \xc4\x8detiri sata prije po\xc4\x8detka napada (6. travnja u 2 sata)._NEWLINE_Tijekom okupacije, Abwehr razvija \xc5\xa1iroku mre\xc5\xbeu svojih organa u svim krajevima jugoslavije. Ast je uspostavljen ve\xc4\x87 u svibnju 1941. (u Zagrebu i u Beogradu), a sredinom 1943., nakon formiranja Zapovjedni\xc5\xa1tva za Jugoistok, postoje\xc4\x87i Ast organi prerastaju u Abwehr zapovjedni\xc5\xa1tvo s oko 10 \xe2\x80\x94 12 Abwehr trupova (kasnije nazvanih Frontaufkl\xc3\xa4rungstrupp  \xe2\x80\x94 FAT). U jesen 1943, usporedo sa povla\xc4\x8denjem njema\xc4\x8dkih postrojbi s okupiranih podru\xc4\x8dja, Abwehr po\xc4\x8dinje stvarati tzv. pozadinsku mre\xc5\xbeu (R\xc3\xbcck Netz), sa zadatkom da prikuplja obavje\xc5\xa1tajne podatke vojne prirode; u njenom, organiziranju sudjeluju FAT-1281/R u Beogradu i FAT129/R u Zagrebu. Pred kraj rata formiran je i FAT-127/R u Celju koji je trebao  preuzeti ve\xc4\x87 stvorenu mre\xc5\xbeu na podru\xc4\x8dju Slovenije, Trsta, Istre i Jadranskog primorja. Pored pozadinske agenture, Abwehr zajedno s RSHA poku\xc5\xa1ava da izu\xc4\x8diti i diverzantske grupe za naknadno ubacivanje u neprijateljsku pozadinu._NEWLINE_Kasnije je cijelu ovu organizaciju preuzela VI uprava RSHA, s pukovnikom Ottom Skorzenjem na \xc4\x8delu.'